Churox qꞌij ri Jesús xel bꞌi pa Samaria,
xutaqej ru bꞌe,
xeꞌ pa Galilea.
Je riꞌ,
rumal chi jun qꞌalajisal re ru Loqꞌ Pixabꞌ ri Dios man nim tä kil wi ri areꞌ pa ri qas u tinimit jeꞌ jas ri xubꞌij ri Jesús.
Aretaq xopan pa Galilea ri winaq chilaꞌ utz u kꞌulaxik xkaꞌno.
Ri e areꞌ kꞌut e petinaq pa ri nimaqꞌij Pascua ri käbꞌan pa ri tinimit Jerusalén,
kilom kꞌu ronojel ri u bꞌanom ri Areꞌ chilaꞌ pa ri nimaqꞌij.
Te riꞌ ri Jesús xeꞌ chi jumul pa ri tinimit Caná pa Galilea jawijeꞌ ri xukꞌex wi ri joron pa vino.
Kꞌo kꞌu jun tataꞌ chilaꞌ ri nim u bꞌanik pa ri tinimit Capernaum.
Jun toꞌl re ri nim taqanel waꞌ.
Yawabꞌ kꞌu ri u kꞌojol.
Aretaq ri tataꞌ riꞌ xuto chi ri Jesús xpe pa Judea,
xopan kꞌu pa Galilea,
xeꞌ ri areꞌ che rilik.
Xutaꞌ toqꞌobꞌ che chi keꞌ cho rachoch chukunaxik ri u kꞌojol,
ri xa jubꞌiqꞌ man käkämik.
Ri Jesús kꞌut xubꞌij che:
Ri alaq man käkojon tä alaq we ta mat kil alaq kajmabꞌal,
xuqujeꞌ etal,
—xcha ri Jesús.
Xubꞌij kꞌu ri tataꞌ ri nim u bꞌanik che:
Tat,
saꞌj la chanim cho wachoch mäjaꞌ kꞌu käkäm ri nu kꞌojol,
—xcha che.
Xubꞌij kꞌu ri Jesús che:
¡Oj la cho ja,
käkꞌasi kꞌu na ri kꞌojol la!
—xcha che.
Xukoj kꞌu ri tataꞌ ri xbꞌix che rumal ri Jesús,
xeꞌ kꞌut.
Aretaq xa jubꞌiqꞌ man kopan ri tataꞌ cho rachoch,
xepe ri patänil taq re chukꞌulaxik,
xkibꞌij kꞌu che:
¡Kꞌasal ri kꞌojol la!
—xecha che.
Ri tataꞌ xutaꞌ chke jas hora xuchap rutzirik ri u kꞌojol.
Ri e areꞌ xkibꞌij che:
Iwir pa ri nabꞌe hora re ri bꞌenaq qꞌij xel ri qꞌaqꞌ chrij,
—xecha che.
Ru tat ri ala xuchꞌobꞌo chi pa ri hora riꞌ xubꞌij ri Jesús che:
“Ri kꞌojol la käkꞌasi na,”
—xcha ri Jesús.
Xkojon kꞌu ri tataꞌ che ri Jesús,
xuqujeꞌ konojel ri e kꞌo pa rachoch.
Are waꞌ ri ukabꞌ kajmabꞌal etal ri xubꞌan ri Jesús aretaq xtzelej loq pa Judea,
xopan kꞌu pa Galilea.